ພວກປະທ້ວງໃນໄທ ບໍຣິຈາກເລືອດ ຕ້ານຣັຖບານ
ຂ່າວສຳຄັນອື່ນໆ: ທ່ານໂອບາມາ ຊອກຫາຊ່ອງທາງ ເສີມຂຍາຍ ຄວາມສັມພັນ ກັບເອເຊັຽປາຊີຟິກ; ພວກນັກຊ່ຽວຊານ ສປຊ ກ່ຽວກັບມຽນມາ ແລະ ເກົາຫລີເໜືອ ປະນາມສະຖານ
ພວກປະທ້ວງຕໍ່ຕ້ານຣັຖບານໃນໄທ ໄດ້ເລີ້ມພາກັນ ໃຫ້ການບໍຣິຈາກເລືອດ ເພື່ອນຳໄປສາດໃສ່ຢູ່ຕໍ່ໜ້າຕຶກ ໂຮງການຣັຖບານ ແຫ່ງຕ່າງໆ ເພື່ອເນັ້ນຢຳ ກ່ຽວກັບການຮຽກຮ້ອງຂອງພວກເຂົາເຈົ້າ ໃຫ້ຈັດການເລືອກຕັ້ງ ຄັ້ງໃໝ່ ໃນວັນອັງຄານມື້ນີ້ ພວກປະທ້ວງທີ່ໃສ່ເສື້ອແດງ ຢູ່ທີ່ບາງກອກ ໄດ້ພາກັນບໍຣິຈາກເລືອດ ຜູ້ລະເລັກລະນ້ອຍໃຫ້ແກ່ເຈົ້າໜ້າທີ່ການແພດ ເພື່ອນຳໄປສາດໃສ່ ຕໍ່ໜ້າທຳນຽບຣັຖບານ ບ້ານພັກຂອງນາຍົກຣັຖມຸນຕຣີ ແລະສຳນັກງານ ຂອງພັກປະຊາທິປັດ ຊຶ່ງເປັນພັກການເມືອງຂອງນາຍົກຣັຖມຸນຕຣີ ອະພິຊິດ ເວດຊາຊີວະນັ້ນ ພວກຜູ້ນຳ ໃນການປະທ້ວງ ກ່າວວ່າກົລຍຸດດັ່ງກ່າວ ແມ່ນເພື່ອເປັນສັນຍາລັກ ໃນການເສັຽສະລະ ທີ່ພວກເຂົາເຈົ້າພ້ອມແລ້ວທີ່ຈະກະທຳ ແຕ່ພວກຕຳໜິຕິຕຽນ ປະນາມວ່າ ເປັນການກະທຳ ທີ່ເປັນອັນຕະລາຍຕໍ່ສຸຂພາບ ແລະສິ້ນເປືອງລ້າໆ ນັກສັງເກດການ ຄົນນຶ່ງເວົ້າວ່າການເສັຽສະລະເລືອດ ຍັງເປັນວີທີທາງນຶ່ງ ໃນການສືບຕໍ່ ດຶງຄວາມສົນໃຈຂອງປະຊາຊົນ ຫລາຍກວ່າ 1 ແສນຄົນໄວ້ ຊຶ່ງຫລາຍໆຄົນ ໃນຈຳນວນດັ່ງກ່າວແມ່ນມາຈາກ ເຂດຊົນນະບົດ ທີ່ໄດ້ເລີ້ມພາກັນ ປະທ້ວງຢູ່ທີ່ບາງກອກມາແຕ່ວັນອາທິດແລ້ວ ປະທານາທິບໍດີສະຫະ ຣັດ ທ່ານ BARACK OBAMA ຈະອອກເດີນທາງຈາກນະຄອນຫລວງ ວໍຊິງຕັນ ໄປຕ່າງປະເທດ ເປັນເທື່ອທຳອິດ ໃນວັນອາທິດຈະມານີ້ເພື່ອຢ້ຽມຢາມ ປະເທດອິນໂດເນເຊັຽ ແລະອອສເຕຣເລັຽ ທີ່ໄດ້ມີການເລື່ອນເວລາມາແລ້ວນັ້ນ ຊຶ່ງໃນລະວ່າງ ການຢ້ຽມຢາມ ໃນຄັ້ງນີ້ ທ່ານຫວັງວ່າຈະໄດ້ເສີມຂຍາຍ ຄວາມສັມພັນ ຂອງສະຫະຣັດ ກັບຂົງເຂດເອເຊັຽ ປາຊີຟິກ ທ່ານ OBAMAໄດ້ດຳລົງຊີວິດ ເປັນເວລາ 4 ປີ ຢູ່ທີ່ປະເທດ ອິນໂດເນເຊັຽ ເວລາທີ່ຍັງເປັນໜຸ່ມນ້ອຍຢູ່ນັ້ນ ຫລັງຈາກມານດາ ຂອງທ່ານໄດ້ແຕ່ງງານ ກັບຜູ້ຊາຍຊາວອິນໂດເນເຊັຽຄົນນຶ່ງ ແລະທ່ານຍັງສືບຕໍ່ ຮັກສາຄວາມສັມພັນສ່ວນໂຕ ຢ່າງໃກ້ຊິດກັບອິນໂດເນເຊັຽ ຊຶ່ງເປັນປະເທດ ທີ່ນັບຖືສາສນາ ອິສລາມ ທີ່ໃຫຍ່ທີ່ສຸດໃນໂລກ ປະທານາທິບໍດີ OBAMA ຈະເດີນທາງ ໄປເຖິງນະຄອນຫລວງ ຈາກາຕ້າ ໃນວັນທີ 23 ມີນາແລະພົບປະ ກັບປະທານາທິບໍດີ ອິນໂດເນເຊັຽ ທ່ານ SUSILO BAMBANG YUDHOYONO ນອກນັ້ນແລ້ວ ທ່ານຍັງຈະໄດ້ ກ່າວຄຳປາສັຍ ທີ່ສຳຄັນ ຊຶ່ງເປັນທີ່ຄາດກັນວ່າຈະເສີມຂຍາຍ ຄຳປາສັຍ ທີ່ທ່ານໄດ້ກ່າວ ຕໍ່ໂລກອິສລາມ ທີ່ນະຄອນຫລວງໄຄໂຣປະເທດອີຈິບ ໃນເດືອນມິຖຸນາ ປີກາຍ ສະພາສິດທິມະ ນຸດຂອງອົງການ ສະຫະປະຊາຊາດ ໄດ້ຮັບຟັງລາຍງານກ່ຽວກັບ ການລ່ວງລະເມີດສິດທິ ຫລືການປະຕິບັດ ແບບທາຣຸນ ໃນຂອບເຂດ ທີ່ກວ້າງຂວາງຢູ່ໃນມຽນມາ ແລະເກົາຫລີເໜືອ ໃນກອງປະຊຸມ ທີ່ນະຄອນເຈນີວາ ປະເທດສວິດເຊີແລນໃນມື້ວັນຈັນວານນີ້ ສະພາສິດທິມະນຸດ ໄດ້ຮັບຟັງ ຄຳໃຫ້ການ ຂອງພວກນັກຊ່ຽວຊານອົງການສະຫະປະຊາຊາດ ກ່ຽວກັບປະເທດທັງສອງ ທ່ານ TOMAS OJEA QUINTANA ທູດພິເສດຂອງອົງການ ສະຫະປະຊາຊາດ ຮັບຜິດຊອບ ເຣື່ອງມຽນມາ ໄດ້ປະນາມ ກົດໝາຍເລືອກຕັ້ງໃໝ່ຂອງມຽນມາ ທີ່ຫ້າມບໍ່ໃຫ້ ພວກນັກໂທດ ຈິດສຳນຶກ ເຂົ້າຮ່ວມໃນການເລືອກຕັ້ງປີນີ້ ການຫ້າມດັ່ງກ່າວ ແມ່ນຮວມເອົາທັງ ທ່ານນາງອອງຊານຊູຈີຜູ້ນຳປະຊາທິປະໄຕ ຂອງມຽນມານຳ ທ່ານນາງອອງຊານຊູຈີ ຜູ້ທີ່ເຄີຍໄດ້ຮັບລາງວັນໂນແບລ ຂແນງສັນຕິພາບນັ້ນ ໄດ້ຖືກຄຸມຂັງ ບໍ່ໃນຮູບໃດ ກໍໃນຮູບນຶ່ງເປັນເວລາ 14 ປີ ໃນໄລຍະ 20 ປີ ຜ່ານມາ ແລະປັດຈຸບັນ ກຳລັງຖືກກັກບໍຣິເວນຕື່ມອີກ 1 ປີເຄິ່ງ ຍ້ອນໄດ້ລະເມີດເງື່ອນໄຂ ໃນການກັກບໍຣິເວນຂອງທ່ານນາງ ໃນປີກາຍນີ້ ຊາວປາແລສ ໄຕນ໌ ຈຳນວນຫລາຍສິບຄົນໄດ້ພາກັນແກວ່ງ ກ້ອນຫີນ ໃສ່ຕຳຣວດອິສຣາແອລ ແລະຈູດຢາງຕີນຣົດ ໃນເຂດກຳຕາເວັນອອກຂອງນຄອນເຈຣູຊາແລັມ ໃນວັນອັງຄານມື້ນີ້ ເພື່ອເປັນການປະທ້ວງຕໍ່ພິທີອຸທິດແລະບູຊາ ທີ່ວັດຂອງສາສນາຢິວ ຢູ່ໃນເຂດດັ່ງກ່າວ ຕຳຣວດອິສຣາແອລໄດ້ຍິງລູກປືນຢາງ ແລະຣະເບີດມື ທີ່ສ້າງຄວາມຕື່ນຕົກໃຈ ໃສ່ພວກປະທ້ວງ ແລະຈັບພວກກ່ຽວອີກຫລາຍໆຄົນ ສື່ມວນຊົນຂອງອາຣັບ ກ່າວວ່າ ມີຊາວປາແລສໄຕນ໌ ຢ່າງນ້ອຍ 20 ຄົນໄດ້ຮັບບາດເຈັບ ແລະຕຳຣວດອິສຣາແອລ ເວົ້າວ່າ ມີເຈົ້າໜ້າທີ່ 2 ຄົນບາດເຈັບ ນອກນັ້ນ ຊາວປາແລສໄຕນ໌ ຍັງມີຄວາມໂກດແຄ້ນ ຕໍ່ການຕັດສິນໃຈ ຂອງອິສຣາແອລໃນສັບປະດາແລ້ວ ທີ່ຈະສ້າງເຮືອນໃໝ່ ສຳລັບຊາວຢິວ ໃນເຂດກຳຕາເວັນອອກຂອງນະຄອນເຈຣູຊາແລັມ ຊຶ່ງເປັນດິນແດນ ທີ່ພວກເຂົາເຈົ້າຕ້ອງການຈະຕັ້ງເປັນເມືອງຫລວງ ໃນອະນາຄົດນັ້ນ ເຈົ້າໜ້າທີ່ ປາແລສໄຕນ໌ຢາກໃຫ້ອິສຣາແອລ ຍົກເລີກໂຄງການດັ່ງກ່າວ ກ່ອນທີ່ພວກເຂົາເຈົ້າ ຈະເຂົ້າຮ່ວມໃນການເຈຣະຈາ ສັນຕິພາບທາງອ້ອມ ກັບອິສຣາແອລ ພາຍໃຕ້ການໄກ່ເກັ່ຽຂອງສະຫະຣັດນັ້ນ ສານທະຫານ ຂອງສຣີລັງກາ ໄດ້ເລີ້ມດຳເນີນຄະດີ ຕໍ່ທ່ານ SARATHFONSEKA ອະດີດຜູ້ບັນຊາການ ທະຫານສູງສຸດ ຂອງສຣີລັງກາ ທີ່ປລາຊັຍ ໃນການແຂ່ງຂັນການເລືອກຕັ້ງ ປະທານາທິບໍດີ ໃນເດືອນມັງກອນ ຜ່ານມານັ້ນ ລາຍງານຂ່າວແຈ້ງວ່າທ່ານ FONSEKA ໄດ້ໄປປາກົດໂຕ ຕໍ່ໜ້າຄະນະຜູ້ພິພາກສາ 3 ທ່ານ ທີ່ກອງບັນຊາການກອງທັບເຮືອ ໃນນະຄອນຫລວງ ໂຄລົມໂບ ເພື່ອປະເຊີນກັບ ຂໍ້ຫາຍຸຍົງໃຫ້ມີການກໍ່ກະບົດ ຕໍ່ຕ້ານຣັຖບານ ອະດີດນາຍພົນ 4 ດາວ ຂອງສຣີລັງກາທ່ານນີ້ໄດ້ຖືກກ່າວຫາວ່າ ເຂົ້າພົວພັນ ໃນເຣື່ອງການເມືອງ ຂະນະທີ່ຍັງຢູ່ ໃນກອງທັບບົກແລະໄດ້ລະເມີດ ລະບຽບການ ກ່່ຽວກັບການຊື້ ອຸບປະກອນ ທາງທະຫານ ທ່ານ FONSEKAໄດ້ປະຕິເສດ ຕໍ່ຂໍ້ຫາເຫລົ່ານີ້ ໂດຍເວົ້າວ່າ ໄດ້ມີການສ້າງຄະດີດັ່ງກ່າວຂຶ້ນມາ ເພື່ອປ້ອງກັນ ບໍ່ໃຫ້ທ່ານສະມັກ ເຂົ້າແຂ່ງຂັນເລືອກຕັ້ງສະພາແຫ່ງຊາດ ໃນເດືອນໜ້າ ທ່ານ FONSEKA ແລະປະທານາທິບໍດີ ມາຮິນດາ ຣາຊພັກໄດ້ດຳເນີນງານຮ່ວມກັນ ເພື່ອເຮັດໃຫ້ ສົງຄາມກາງເມືອງ ທີ່ດຳເນີນມາ ເປັນເວລາ 25ປີ ກັບພວກກະບົດ ຊາວທະມິລ ຫົວແບ່ງແຍກດິນແດນ ສິ້ນສຸດລົງ ໃນປີກາຍນີ້ ສັນຕິບານກາງ FBIຂອງສະຫະ ຣັດ ໄດ້ເຂົ້າຮ່ວມ ການສືບສວນ ຂອງຣັຖບານ ເມັກຊິໂກ ກ່ຽວກັບການໂຈມຕີເຈົ້າໜ້າທີ່ກົງສຸນ ຂອງສະຫະຣັດ ແລະຄອບຄົວ ຂອງເຂົາເຈົ້າ ຊຶ່ງເຮັດໃຫ້ມີຜູ້ເສັຽຊີວິດ 3 ຄົນ ທີ່ເມືອງ CIUDAD JUAREZ ໃນບໍຣິເວນ ຊາຍແດນນັ້ນ ເຈົ້າໜ້າທີ່ເມັກຊິໂກ ໄດ້ຖິ້ມໂທດ ໃນການສັງຫານດັ່ງກ່າວ ໃສ່ກຸ່ມ AZTECAທີ່ພົວພັນກັບ ແກັ໋ງຄ້າຢາເສບຕິດ ໃນເມືອງ JUAREZ ນັ້ນ ພະນັກງານກົງສຸນຂອງສະຫະຣັດຄົນນຶ່ງ ແລະສາມີຂອງນາງ ຊຶ່ງທັງສອງ ຕ່າງກໍເປັນ ຄົນອະເມຣິກັນໄດ້ຖືກຍິງຕາຍ ໃນມື້ວັນເສົາຜ່ານມາ ຂະນະທີ່ກຳລັງ ຂັບຣົດເຂົ້າໄປໃກ້ດ່ານຂ້າມຊາຍແດນ ມາຍັງສະຫະຣັດ ສ່ວນທາຣົກ ຂອງສາມີພັລຍາຄູ່ນີ້ຊຶ່ງຢູ່ໃນຣົດ ຄັນດຽວກັນນັ້ນ ບໍ່ໄດ້ຮັບບາດເຈັບ ແຕ່ປະການໃດ ໃນການຍິງກັນຢູ່ອີກບ່ອນນຶ່ງ ຊຶ່ງເກີດຂຶ້ນ ໃນປະມານ ເວລາດຽວກັນນັ້ນ ພວກມືປືນ ໄດ້ສັງຫານສາມີຂອງແມ່ຍິງ ເມັກຊິໂກຄົນນຶ່ງ ທີ່ເປັນພະນັກງານ ຂອງສະຖານກົງສຸນຂອງສະຫະຣັດ ລູກຊາຍຂອງນາງ 2 ຄົນ ກໍໄດ້ຮັບບາດເຈັບ ພວກເຄາະຮ້າຍທັງໝົດໄດ້ພາກັນ ໄປຮ່ວມງານວັນເກີດ ທີ່ເມືອງ JUAREZ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ